Філіял сталічнага музея Якуба Коласа “Мікалаеўшчына” — гэта нізка сядзіб, якія захаваліся амаль у нязменным выглядзе з ХІХ стагоддзя альбо якасна адноўлены паводле гістарычных узораў. Захаваўшы аўтэнтыку Коласавай радзімы, мы фактычна збераглі цэлы пласт беларускай этнаграфіі ў яе прыродным асяроддзі. Гэта — скарб. І людзі паедуць сюды, каб на яго паглядзець. Але — толькі ў тым выпадку, калі Мікалаеўшчына стане брэндам, прынамсі, свайго рэгіёна — Міншчыны. Для гэтага мае быць створана турыстычная інфраструктура: гасцініцы, прыдарожны сэрвіс, інфармацыйнае забяспячэнне. Што ж да ўласна дарог, дык яны мусяць вонкава захоўваць “аўтэнтычны” выгляд (ніякага бетону ды асфальту), але восенню і вясной вытрымліваць плыні цяжкіх турыстычных аўтобусаў. Гэта, так бы мовіць, тэхнічны аспект, які, тым не менш, варта захаваць.